Χωρίς μέτρο

Το ***Χωρίς μέτρο*** (πρωτότυπος τίτλος: *Whiplash*) είναι αμερικανική δραματική ταινία παραγωγής 2014, σε σκηνοθεσία και σενάριο του Ντάμιεν Σαζέλ. Η ταινία αφηγείται την ιστορία ενός νέου και ταλαντούχου ντράμερ, ο οποίος φοιτά σε ένα από τα καλύτερα μουσικά σχολεία της χώρας. Εκεί τα όνειρά του για μεγαλείο θα βρουν καθοδήγηση από έναν καθηγητή που δεν θα σταματήσει πουθενά για να αξιοποιήσει τις δυνατότητές του. Πρωταγωνιστούν οι Μάιλς Τέλερ και Τζ. Κ. Σίμονς ενώ συμμετέχουν οι Πολ Ράιζερ και Μελίσα Μπενόιστ.

Η πρεμιέρα της ταινίας πραγματοποιήθηκε στο διαγωνιστικό τμήμα του Κινηματογραφικού Φεστιβάλ του Σάντανς το 2014 και αποτέλεσε την εναρκτήρια ταινία του φεστιβάλ. Κυκλοφόρησε στους κινηματογράφους των Ηνωμένων Πολιτειών στις 10 Οκτωβρίου 2014 και απέσπασε εξαιρετικά σχόλια από τους κριτικούς. Κέρδισε τρία βραβεία Όσκαρ (Β' ανδρικού ρόλου, μοντάζ και μίξης ήχου) και ακόμη δύο υποψηφιότητες (καλύτερης ταινίας και διασκευασμένου σεναρίου).

## Πλοκή
Ο 19χρονος Άντριου Νίμαν θέλει να γίνει ο μεγαλύτερος ντράμερ της τζαζ στον κόσμο. Γι' αυτό το λόγο αποφασίζει να φοιτήσει στο Ωδείο Σέιφερ, το καλύτερο μουσικό σχολείο των Ηνωμένων Πολιτειών. Να είσαι ο καλύτερος στο Σέιφερ σημαίνει ότι σε έχει δεχτεί ο καθηγητής μουσικής Τέρενς Φλέτσερ και σου έχει ζητήσει να συμμετέχεις στην μπάντα του, η οποία αντιπροσωπεύει το σχολείο σε διαγωνισμούς μουσικής. Βασισμένος στην όχι και τόσο καλή πρώτη συνάντησή του, ο Άντριου βρίσκεται προ εκπλήξεως όταν ο Φλέτσερ του ζητά να ενταχθεί στην μπάντα. Ο Άντριου γρήγορα μαθαίνει ότι ο Φλέτσερ λειτουργεί με το φόβο και τον εκφοβισμό χωρίς ποτέ να συμβιβάζεται σε οτιδήποτε λιγότερο από το άριστο. Να είσαι ο καλύτερος για τον Φλέτσερ σημαίνει όχι μόνο να παίζεις καλά, αλλά και να ξέρεις ότι παίζεις καλά και αν όχι να ξέρεις τι κάνεις λάθος. Η μέθοδός του αυτή δημιουργεί μια ατμόσφαιρα φόβου για κάθε μέλος της μπάντας. Ο Άντριου όμως εργάζεται σκληρά για να γίνει ο καλύτερος. Πρέπει όμως να καταλάβει τις προτεραιότητές του στη ζωή και τι είναι πρόθυμος να θυσιάσει για να γίνει ο καλύτερος. Το άλλο ερώτημα είναι πόση συναισθηματική κακοποίηση θα αντέξει από τον Φλέτσερ για να πετύχει το μεγαλείο, το οποίο πιστεύει ότι μπορεί να επιτευχθεί μόνο με τις μεθόδους του Φλέτσερ.

## Ηθοποιοί και χαρακτήρες
* Μάιλς Τέλερ στο ρόλο του Άντριου Νίμαν
* Τζ. Κ. Σίμονς στο ρόλο του Τέρενς Φλέτσερ
* Πολ Ράιζερ στο ρόλο του Τζιμ Νίμαν
* Μελίσα Μπενόιστ στο ρόλο της Νικόλ
* Όστιν Στόγουελ στο ρόλο του Ράιαν Κόνολι
* Νέιτ Λανγκ στο ρόλο του Καρλ
* Κρις Μάλκι στο ρόλο του Θείου Φρανκ
* Τζέισον Μπλερ στο ρόλο του Τράβις
* Καβίτα Πάτιλ στο ρόλο της Σόφι
* Μάικλ Κόεν στο ρόλο του Στέιτζχαντ Ντάνελεν
* Κόφι Σίριμπο στο ρόλο του Γκρεγκ
* Σουάν Σπόουκ στο ρόλο της Θείας Έμμα
* Έιπριλ Γκρέις στο ρόλο της Ρέιτσελ Μπόρνχολντ

## Παραγωγή
Στο λύκειο, ο σεναριογράφος και σκηνοθέτης Ντέμιεν Σαζέλ συμμετείχε σε μια πολύ ανταγωνιστική μπάντα τζαζ και χρησιμοποίησε τις εμπειρίες αυτές στην ταινία. Αν και αρχικά το σενάριο ήταν στη μορφή 85 σελίδων, η ταινία ήρθε στο προσκήνιο όταν συμπεριλήφθηκε στη Μαύρη Λίστα του 2012 με τα καλύτερα σενάρια που ακόμα δεν έχουν προχωρήσει προς παραγωγή. Οι εταιρίες παραγωγής Right of Way Films και Blumhouse Productions συνεργάστηκαν και με σκοπό να διασφαλίσουν χρηματοδότηση για το πρότζεκτ, βοήθησαν τον Σαζέλ να μετατρέψει 15 σελίδες από το αρχικό του σενάριο σε μια ταινία μικρού μήκους με τους Τζόνι Σίμονς και Τζ. Κ. Σίμονς να πρωταγωνιστούν. Η 18 λεπτών ταινία μικρού μήκους έλαβε μεγάλη καλλιτεχνική αναγνώριση στο Κινηματογραφικό Φεστιβάλ του Σάντανς το 2013 κάτι που βοήθησε στο να βρεθούν επενδυτές και να προχωρήσουν στην παραγωγή ολόκληρου του σεναρίου. Το πρότζεκτ χρηματοδοτήθηκε με 3,3 εκατομμύρια δολάρια από την εταιρία Bold Films. Τον Αύγουστο του 2013, ο Μάιλς Τέλερ υπέγραψε να υποδυθεί τον πρωταγωνιστικό ρόλο, αντικαθιστώντας τον Τζόνι Σίμονς και ο Τζ. Κ. Σίμονς συμφώνησε να υποδυθεί ξανά το χαρακτήρα του. Τα γυρίσματα ξεκίνησαν τον επόμενο μήνα στο Λος Άντζελες.

## Box office
Με προϋπολογισμό 3.300.000 δολάρια, η ταινία *Χωρίς Μέτρο* έκανε άνοιγμα τριημέρου στην 34η θέση με 135.300 δολάρια. Οι συνολικές εισπράξεις στο αμερικανικό box office έφτασαν τα 13 εκατομμύρια δολάρια και στον υπόλοιπο κόσμο συγκέντρωσε 36,3 εκατομμύρια δολάρια. Παγκοσμίως απέφερε 49,3 εκατομμύρια δολάρια.

## Βραβεία & Υποψηφιότητες

## Παραπομπές


## Εξωτερικοί σύνδεσμοι
* Χωρίς Μέτρο στο IMDb

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2014
Κατηγορία:Ταινίες των οποίων ο μοντέρ κέρδισε Όσκαρ Καλύτερου Μοντάζ
Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου
Κατηγορία:Αμερικανικές δραματικές ταινίες
Κατηγορία:Αγγλόφωνες ταινίες
Κατηγορία:Ταινίες παραγωγής Sony Pictures Classics
Κατηγορία:Ταινίες σχετικά με εκπαιδευτικούς
Κατηγορία:Ταινίες γυρισμένες στο Λος Άντζελες
Κατηγορία:Ταινίες με ηθοποιό που κέρδισε Όσκαρ Β' Ανδρικού Ρόλου
Κατηγορία:Ταινίες με ηθοποιό που κέρδισε Χρυσή Σφαίρα Β΄ Ανδρικού Ρόλου
Κατηγορία:Ταινίες της Blumhouse Productions
Κατηγορία:Ταινίες σε παραγωγή Τζέισον Μπλαμ